钦定古今图书集成/理学汇编/字学典/第049卷 > 《马秀才草书歌》权德舆
## 钦定古今图书集成/理学汇编/字学典/第049卷 > 《马秀才草书歌》权德舆

伯英草圣称绝伦，后来学者无其人。白眉年少未弱
冠，落纸纷纷运纤腕。初闻之子十岁馀，当时时辈皆
不如。犹轻昔日墨池学，未许前贤团扇书。艳彩芳姿
相点缀，水映荷花风转蕙。三春并向指下生，万象争
分笔端势。有时当暑如清秋，满堂风雨寒飕飕。乍疑
崩崖瀑水落，又见古木饥鼯愁。变化纵横出新意，眼
看一字千金贵。忆昔谢安《问献之》，时人虽见那得知。